Η Σέλτικ ήταν κυνική στο Τροντχάιμ και με «επαγγελματική» εμφάνιση πήρε το 0-0 από την Ρόζενμποργκ που την στέλνει στον δρόμο της ΑΕΚ.

Να, που οι ομάδες του Μπρένταν Ρότζερς ξέρουν να παίξουν και τακτικά. Όλοι ξέραμε ότι η Σέλτικ είναι μία σπουδαία ομάδα με την μπάλα στα πόδια της, σε συνθήκες κατοχής μπάλας, τώρα μάθαμε ότι είναι ιδιαίτερα ανθεκτική και στην πίεση.

Οι Σκωτσέζοι ταξίδεψαν στο Τροντχάιμ για να τελειώσουν την δουλειά μετά το 3-1 του πρώτου ματς και παρότι δεν ήταν εντυπωσιακοί (κάθε άλλο) πήραν αυτό που ήθελαν. Η Ρόζενμποργκ πίεσε με όποιο τρόπο μπορούσε, όμως οι Νορβηγοί υστερούσαν απελπιστικά σε ποιότητα.

Το 0-0 έμεινε ως το τέλος και η Σέλτικ πήρε την πρόκριση που την φέρνει στον τρίτο προκριματικό γύρο του Champions League και απέναντι στην ΑΕΚ, με το πρώτο παιχνίδι την επόμενη Τετάρτη (8/8) στο «Σέλτικ Παρκ».

Παραδόξως η Σέλτικ άφησε την κατοχή στους Νορβηγούς, που όμως έβρισκαν με δυσκολία φάσεις. Ένα σουτ του Σόντερλουντ (16’) πέρασε άουτ, ενώ στην πιο καλή στιγμή τους στο πρώτο μέρος, ο Γκόρντον έδιωξε εντυπωσιακά σε κόρνερ κεφαλιά του Λούντεμο.

Η επανάληψη ξεκίνησε με μία περίτεχνη ενέργεια του Εντουάρ, ο οποίος όμως σούταρε φαλτσαριστά, μα άστοχα, ενώ λίγο αργότερα νέα προσπάθεια του Ντσαμ σταμάτησε στον αντίπαλο τερματοφύλακα.

Όσο περνούσε η ώρα η πίεση των Νορβηγών γινόταν όλο και μικρότερη με την Ρόζενμποργκ να έχει ένα ορθά ακυρωθέν γκολ (επιθετικό φάουλ στον Γκόρντον) σε κεφαλιά του Μπέντνερ, με το 0-0 να μένει ως το τέλος και να στέλνει την Σέλτικ στον δρόμο της Ένωσης.

Η Σέλτικ (4-2-3-1) αγωνίστηκε με τους: Γκόρντον - Γκαμπόα, Άγερ, Χέντρι, Τιέρνι (85’ Λούστιγκ) - Ντσαμ, Μπράουν - Σινκλερ, ΜακΓκρέγκορ, Φόρεστ (63’ Ρόγκιτς) - Εντουάρ (72’ Κρίστι).